Huwelik van 72 jaar: Hul laaste oomblikke saam | Maroela Media
Petrus en Annie op hulle troudag in 1946. (Foto: Verskaf.)
Oom Petrus Meintjies (93) en sy vrou, tannie Annie (89), se huwelik van bykans 72 jaar het Saterdag tot 'n einde gekom toe oom Petrus in sy slaap oorlede is.
Maroela Media het in November 2016 berig oor dié egpaar se merkwaardige mylpaal toe oom Petrus en tannie Annie hul 70ste huweliksherdenking gevier het.
Anita Snyman, die Meintjies-egpaar se kleindogter, het aan Maroela Media vertel haar oupa is Saterdagoggend tussen 10:00 en 12:00 oorlede. "Hy het in die bed gaan klim en net nie weer wakker geword nie. My oom Hannes en sy gesin het my oupa by hul huis op Musina versorg, aangesien hy verswak het van die ouderdom. Hy wou nie meer loop of eet nie, dan raas ons met hom, maar hy het agteruitgegaan."
Volgens Snyman gaan dit onder die omstandighede goed met haar ouma. "Almal het geweet dit kom, maar dit bly 'n skok. Die inspuitings en pilletjies wat ouma ontvang, help haar om kalm te bly. Toe oupa die dag omstreeks 12:00 dood is, het ouma gesê sy gaan eers 'n bietjie by oupa lê. Sy het in sy arms gelê totdat Avbob hom 16:00 kom haal het," het sy bewoë vertel.
Snyman het gesê haar oupa en ouma verjaar albei op 12 November en dat hulle vanjaar ouma se 90ste verjaarsdag saam met hul 72ste huweliksherdenking sou vier. Die egpaar is op 2 November 1946 getroud nadat hulle mekaar op 'n warm Kersfeesdag in Vrededorp in Johannesburg ontmoet het.
Tannie Annie en oom Petrus verlede jaar met hulle huweliksherdenking. (Foto: Verskaf)
Tannie Annie bly nog by haar seun, Hannes, en sy gesin. "Sy is darem nie alleen nie," het Snyman bygevoeg.
"Dit was nie liefde met eerste oogopslag nie," het tannie Annie destyds geskerts en bygevoeg die belangrikste bestanddeel in die resep vir 'n suksesvolle huwelik is kommunikasie. "Jy mag 'n bietjie stry, maar praat dit altyd mooi uit."
Oom Petrus word oorleef deur ses kinders, 15 kleinkinders en 25 agterkleinkinders. Hy word Maandag uit die NG Kerk Tuine begrawe en word by die Zandfontein-begraafplaas ter ruste gelê.
Oom Petrus en tannie Annie saam met hulle kleinkinders. (Foto: Verskaf)
Tannie Annie en oom Petrus. (Foto: Verskaf)
Oom Petrus saam met een van sy kleinkinders. (Foto: Verskaf)
Voorwaar 'n voorbeeld vir vele. Rus in vrede en sterkte vorentoe vir Tannie.
Gaan staan my hart sommer. Pragtige liefde.
46 !!! . . . Voorwaar n geseënde nageslag net uit hulle 2
Ai siestog dit is vreeslik hartseer.
Sterkte my Tannie en die gesin.
Dis toe mans nog mans was en nog hul huweliks beloftes voor God nagekom het. Baie geluk omie, jy het reg gekry wat min mans vandag kan rek kry, om een huwelik voluit te laat hou. Dit is nou iets wat in God se guns is.